Den danske islamist Abu Khattab er dræbt i kamp i Syrien, bekræfter hans familie ifølge TV 2 News over for Politiken.

Jakob Sheikh, der er journalist på Politiken, fortæller til TV 2 News, at Abu Khattab har været død i længere tid, men at man først har kunnet bekræfte det nu.

»Han skulle være faldet i kamp i slutningen af november eller starten af december, så der er gået noget tid, men det har ikke været muligt for Politiken at bekræfte det fra uafhængige kilder før nu,« siger han.

Ifølge Jakob Sheikh har familien kendt til Abu Khattabs død i et par uger. Han er angiveligt død i kamp i det nordlige Syrien.

Abu Khattab blev kendt i medierne, da han i en video på YouTube opfordrede danske muslimer til at drage i hellig krig i Syrien, mens han i en anden video skød på billeder af en række danskere, som man betegnede som fjender af islam – heriblandt tidligere statsminister Anders Fogh Rasmussen (V), tegneren Kurt Westergaard og den tidligere politiker Naser Khader.